Galjoen op die strand
Ek het glad nie ‘n idee waarvandaan hierdie resep kom nie. Dis ‘n los stukkie papier wat ek in ‘n laai gevind het en indien ek plagiaat pleeg, vra ek vroegtydig om verskoning. Ek kon die versoeking egter nie weerstaan nie en behalwe vir die resep as sulks is die manier waarop dit geskryf is, sommer net “lekker”. Ek plaas die resep volledig en onveranderd, soos ek dit gevind het.
Maak ‘n gat van 60 cm in deursnee en 30cm diep in die sand. Maak ‘n vuur in die gat -- ‘n grote, vir baie kole. Drink intussen ‘n goeie dop of twee. Draai die heel, skoongemaakte en gegeurde galjoen toe in veelvoudige lae nat bruinpapier.
Plaas die vis sonder om te vrees in die middel van die kole en bedek liggies met sand. Drink nog ‘n dop en ná 30 minute sal jy tot jou skok ‘n verbrande massa uit die gat haal.
Laat dit effens afkoel. Sny oop en trek die papier en vel van die vis af. Wat dan voor jou lê, is koningskos!
Wie dit ookal geskryf het, baie mooi!
Hier is ‘n paar gesegdes, wat baie interessant is:
‘n Sloer (paar bossies vis),
bordvol (klaar genoeg gevang),
kyk hoe galak is hy (geel in die gesig),
riemhou (teen die stroom hou),
moenie in my “chumline” gooi nie (jy vang in my lokstroom),
wanty-wanty, tik-tak (enkel visse),
pak slae (in rowwe water beland),
loodskool (snoek byt net op die lood),
parrie (rog, pylstert),
Lekker lewe, Seemeeu